

## Rheolwr Perthynas – Ymgysylltu a Chymunedau

## Disgrifiad o’r Rôl

|  |  |  |
| --- | --- | --- |
| Graddfa Cyflog: |  | D |
| Cyfeirnod: |  | RMEC |
| Tîm: |  | Y Celfyddydau |
| Yn adrodd i: |  | Pennaeth Ymgysylltu a Chymunedau |
| Yn goruchwylio: |  | Dim cyfrifoldeb rheoli llinell |
| Lleoliad: |  | Gellir lleoli’r rôl hon yn unrhyw un o swyddfeydd Cyngor Celfyddydau Cymru yng Nghaerdydd, Bae Colwyn neu Gaerfyrddin |
| Teithio: |  | Yn Aml |

### Cyngor Celfyddydau Cymru

Mae Cyngor Celfyddydau Cymru yn elusen annibynnol, a sefydlwyd gan Siarter Frenhinol ym 1994. Mae’n Gorff a Noddir gan Lywodraeth Cymru a phenodir ei aelodau gan Lywodraeth Cymru.

Mae Llywodraeth Cymru yn darparu’r rhan fwyaf o’n cyllid. Rydym hefyd yn dosbarthu cyllid oddi wrth y Loteri Genedlaethol ac yn codi arian ychwanegol ar gyfer y celfyddydau lle gallwn wneud, o amrywiaeth o ffynonellau yn y sector cyhoeddus a’r sector preifat.

Rydym ni’n uchelgeisiol dros y celfyddydau yng Nghymru. Ein gweledigaeth yw Cymru greadigol lle mae’r celfyddydau’n ganolog i fywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a’r ymdrechion a wneir i estyn allan at gynulleidfaoedd a’u hysbrydoli. Rydym yn gweithio i greu amgylchedd lle gall artistiaid uchelgeisiol a mentrus dyfu a ffynnu, lle mae cynifer o bobl â phosibl yn mwynhau ac yn cymryd rhan yn y celfyddydau.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydym hefyd yn gwerthfawrogi creadigrwydd ac arloesedd. Mae ein staff yn aml yn gweithio gyda’i gilydd mewn grwpiau a thimau i gyflawni ein rhaglenni gwaith. Rydym yn rhoi pwyslais arbennig ar weithio hyblyg a chydweithredol, ac yn cefnogi ein staff i feithrin a datblygu’r sgiliau hyn.

### Gwybodaeth am y rôl hon

Mae’r Rheolwr Perthynas ar gyfer Ymgysylltu a Chymunedau yn rôl drawsffurfiol, ddylanwadol i eiriolwr angerddol a fydd yn dod yn bresenoldeb cydnabyddedig y gellir ymddiried ynddo yn ecosystem ymgysylltu â'r gymuned Cymru. Chi fydd y cysylltydd hanfodol sy’n cryfhau perthnasoedd ar draws cymunedau a sefydliadau diwylliannol amrywiol, gan sicrhau bod lleisiau sy’n cael eu tangynrychioli yn cael eu clywed, eu dathlu a’u grymuso ar bob lefel.

Fel hyrwyddwr brwd dros ddemocratiaeth ddiwylliannol, byddwch yn gweithio fel rhan o dîm arbenigol ochr yn ochr â’r Pennaeth Ymgysylltu a Chymunedau (gan gynnwys Noson Allan) a chydweithwyr eraill sy’n Alluogwyr Cymunedol, gan gymryd cyfrifoldeb dros weithredu strategaethau ymgysylltu â’r gymuned a meithrin partneriaethau go iawn â chymunedau ledled Cymru. Gyda’ch gilydd, byddwch yn meithrin cysylltiadau ystyrlon ag arweinwyr cymunedol, sefydliadau celfyddydol, grwpiau sy’n ffocysu ar gydraddoldeb, a phartneriaid traws-sector ledled Cymru. Bydd eich presenoldeb gweladwy mewn digwyddiadau cymunedol yn hanfodol er mwyn gweithredu gweledigaeth strategol y Pennaeth Ymgysylltu a Chymunedau drwy ymgysylltu’n wirioneddol ac yn barhaus â chymunedau sydd wedi’u heithrio’n hanesyddol. Byddwch yn gweithio’n agos gyda chydweithwyr sy’n Alluogwyr Busnes i gefnogi’r sefydliadau a’r partneriaethau cymunedol rydym yn buddsoddi ynddynt.

Ym mhob agwedd ar y rôl hon, byddwch yn integreiddio themâu trawsbynciol allweddol Cyngor y Celfyddydau yn gyson: Datblygu’r Gymraeg, Amrywiaeth a Chynhwysiant, a Chyfiawnder Hinsawdd. Gan ategu Deddf Llesiant Cenedlaethau’r Dyfodol, ac alinio â blaenoriaethau Llywodraeth Cymru, byddwch yn mabwysiadu dull cydweithredol, hirdymor sy’n ystyried llesiant diwylliannol, cymdeithasol, economaidd ac amgylcheddol cymunedau amrywiol Cymru.

### Prif gyfrifoldebau

Fel rhan o’ch rôl, byddwch yn:

* Meithrin a chynnal cysylltiadau strategol ar draws cymunedau amrywiol Cymru, yn enwedig y rheini sydd wedi’u heithrio’n hanesyddol rhag cymryd rhan yn y celfyddydau
* Cefnogi’r Pennaeth Ymgysylltu a Chymunedau i weithredu strategaethau ymgysylltu â’r gymuned a mentrau democratiaeth ddiwylliannol
* Helpu i hyfforddi a mentora'r hwyluswyr tîm
* Bod yn brif bwynt cyswllt ar gyfer arweinwyr cymunedol dethol, sefydliadau sy’n ffocysu ar gydraddoldeb ac sefydliadau sydd yn derbyn cyllid aml-flwyddyn
* Eirioli dros arferion celfyddydol cynhwysol mewn digwyddiadau allweddol yn y gymuned ac mewn digwyddiadau sector
* Hwyluso cysylltiadau rhwng cymunedau, sefydliadau celfyddydol a phartneriaid traws-sector
* Monitro ac adrodd ar ddatblygiadau ymgysylltu â'r gymuned a chyfleoedd sy’n dod i’r amlwg
* Datblygu a chefnogi cymunedau a sefydliadau i gyrchu cyllid a gwasanaethau Cyngor y Celfyddydau
* Cyfrannu at ddatblygu polisi ymgysylltu â'r gymuned drwy ddeallusrwydd ac adborth llawr gwlad
* Meithrin arferion cynhwysol o fewn sefydliadau celfyddydol a grwpiau cymunedol Cymru
* Hyrwyddo amrywiaeth a mynd i’r afael â’r rhwystrau sy’n wynebu cymunedau sy’n cael eu tangynrychioli

### Meithrin Cysylltiadau ac Ymgysylltu â’r Gymuned

* Datblygu a chynnal rhwydweithiau cynhwysfawr ar draws cymunedau amrywiol Cymru
* Meithrin perthnasoedd sy’n seiliedig ar ymddiriedaeth gydag arweinwyr cymunedol, mudiadau llawr gwlad, a grwpiau sy’n ffocysu ar gydraddoldeb
* Hwyluso cyflwyniadau a chysylltiadau yn y sector ymgysylltu â'r gymuned a thu hwnt
* Mynychu digwyddiadau cymunedol, gwyliau diwylliannol a fforymau cydraddoldeb i gynnal presenoldeb y sector
* Cefnogi cymunedau i lywio a gwella’u hymgysylltiad â gwasanaethau a chyfleoedd Cyngor y Celfyddydau

### Gweithredu’r Strategaeth Ymgysylltu â’r Gymuned

* Gweithio gyda’r Pennaeth Ymgysylltu a Chymunedau i weithredu strategaethau ymgysylltu â’r gymuned a fframweithiau democratiaeth ddiwylliannol
* Cefnogi’r gwaith o ddatblygu mentrau sy’n seiliedig ar leoedd sy’n taro tant â hunaniaeth leol ac anghenion y gymuned
* Casglu a rhannu gwybodaeth am dueddiadau a heriau sy’n dod i’r amlwg ym maes ymgysylltu â'r gymuned
* Hwyluso dysgu a chydweithio rhwng cymheiriaid mewn rhwydweithiau cymunedol
* Cefnogi cynlluniau sy’n mynd i’r afael ag anghydraddoldebau hanesyddol o ran mynediad at y celfyddydau a chyfranogiad ynddynt

### Eiriolaeth a Chynrychiolaeth

* Cynrychioli buddiannau Cyngor y Celfyddydau mewn digwyddiadau ymgysylltu â'r gymuned a fforymau cydraddoldeb
* Hyrwyddo democratiaeth ddiwylliannol a chelfyddydau a arweinir gan y gymuned, o arferion traddodiadol i ddulliau cyfranogol arloesol
* Eirioli dros leisiau cymunedol amrywiol a grwpiau sy’n cael eu tangynrychioli
* Cefnogi’r Pennaeth Ymgysylltu a Chymunedau mewn gweithgareddau cynrychiolaeth allanol
* Hyrwyddo rhaglenni a chyfleoedd ymgysylltu â'r gymuned Cyngor y Celfyddydau

### Monitro Ansawdd ac Effaith

* Monitro effaith ac effeithiolrwydd gweithgareddau ymgysylltu â’r gymuned ledled Cymru
* Cynnal ymweliadau safle a mynychu digwyddiadau cymunedol i asesu gwaith a phartneriaethau a gefnogir
* Darparu gwybodaeth gymunedol arbenigol i lywio penderfyniadau Cyngor y Celfyddydau
* Cyfrannu at waith dadansoddi ac adrodd yn ôl am faes ymgysylltu â'r gymuned
* Cefnogi’r gwaith o werthuso rhaglenni a mentrau cymunedol gan ddefnyddio methodolegau arloesol sy’n cofnodi straeon cymunedol

### Datblygu Partneriaethau

* Datblygu partneriaethau strategol gydag awdurdodau lleol ac adrannau Llywodraeth Cymru
* Meithrin perthnasoedd â mentrau celfyddydau anabledd a sefydliadau sy'n ffocysu ar fynediad
* Cysylltu â phartneriaid iechyd, addysg a chyfiawnder cymdeithasol
* Meithrin perthnasoedd â sefydliadau a rhwydweithiau Cymraeg
* Cefnogi prosiectau cydweithredol rhwng mudiadau celfyddydol a grwpiau cymunedol
* Hwyluso cysylltiadau â sefydliadau sy’n ffocysu ar gydraddoldeb ac sy’n cynrychioli cymunedau amrywiol

### Cysylltiadau Allweddol

* Cefnogi Pennaeth Ymgysylltu a Chymunedau (gan gynnwys Noson Allan), Rheolwr Perthynas (Noson Allan) a chydweithwyr yn y tîm Celfyddydau
* Cynghori ac eiriol dros arweinwyr cymunedol a mudiadau llawr gwlad ledled Cymru
* Cynghori ac eiriol dros sefydliadau sy’n ffocysu ar gydraddoldeb ac sy’n cynrychioli cymunedau amrywiol
* Mentrau celfyddydau anabledd a sefydliadau sy'n ffocysu ar fynediad
* Gweithio gyda swyddogion datblygu cymunedol a chydraddoldeb awdurdodau lleol, sefydliadau a rhwydweithiau Cymraeg
* Ymgynghori â partneriaid traws-sector ym maes iechyd, addysg a chyfiawnder cymdeithasol
* Cynghori mudiadau ac ymarferwyr celfyddydol sydd wedi ymrwymo i ymgysylltu â'r gymuned
* Meithrin cysylltiadau cyfoedion ag adrannau Llywodraeth Cymru a rhwydweithiau cydraddoldeb y sector cyhoeddus, rhwydweithiau cydraddoldeb a datblygu cymunedol cenedlaethol a rhanbarthol

Cydymffurfiaeth gorfforaethol - glynu wrth y polisïau hynny sy’n amddiffyn Cyngor y Celfyddydau a’i staff rhag dod i gysylltiad posibl â risgiau a digwyddiadau adroddadwy. Mae’r rhain yn cynnwys Atal Twyll, Rheoliadau Diogelu Data Cyffredinol, Safonau’r Gymraeg, Llesiant Cenedlaethau’r Dyfodol a Seiberddiogelwch /defnyddio TGCh. (Diffinnir cyfrifoldebau staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy’n gyson â’r uchod.

### Gwybodaeth, profiad a phriodoleddau

Rydym eisiau denu pobl i’n sefydliad sydd â diddordeb yn y celfyddydau, ymrwymiad i egwyddorion gwasanaeth cyhoeddus agored ac atebol, a’r ddawn i weithio gydag amrywiaeth eang o gwsmeriaid. Credwn mewn gosod y safonau uchaf ym mhob agwedd ar ein gwaith. Mae pob aelod o staff felly yn llysgennad i’r cwmni, ac rydym yn disgwyl i bawb barchu a chynnal ein henw da.

Ein nod yw bod yn sefydliad arloesol sy’n edrych tua’r dyfodol. Rydym yn disgwyl i’n staff gydweithio â’i gilydd i sicrhau ein bod yn effeithlon, yn effeithiol ac yn ddefnyddiol.

Rydym yn cymryd yn ganiataol y bydd ein staff yn gymwys i reoli gweinyddiaeth reolaidd ac y byddant wedi datblygu sgiliau trefnu da. O ganlyniad, mae gennym ddiddordeb arbennig mewn staff sydd â’r gallu i weithio’n llawn dychymyg ac yn hyblyg i fynd i’r afael â’r heriau y byddant yn eu hwynebu – staff sydd â’r fenter a’r cymhelliant i ffynnu mewn amgylchedd gwaith prysur ac sy’n cael boddhad o gyflawni targedau uchelgeisiol ac ymestynnol.

Yn ogystal, mae’r rôl hon yn gofyn am y wybodaeth, y profiad a’r priodoleddau penodol canlynol. Bydd ymgeiswyr yn cael eu hasesu yn erbyn y meini prawf hanfodol a dymunol a nodir isod:

|  |  |  |
| --- | --- | --- |
|  | Hanfodol | Dymunol |
| Cymwysterau | * Gradd ym maes datblygu cymunedol, cydraddoldeb ac amrywiaeth, neu radd gysylltiedig a / neu brofiad proffesiynol sylweddol ym maes ymgysylltu â’r gymuned neu waith cydraddoldeb |  |
| Gwybodaeth | * Gwybodaeth gadarn am gymunedau amrywiol a thirwedd cydraddoldeb Cymru * Dealltwriaeth o fethodolegau ymgysylltu â'r gymuned ac arferion cyfranogol * Gwybodaeth am fframweithiau hygyrchedd, dylunio cynhwysol a chelfyddydau anabledd * Dealltwriaeth o’r rhwystrau sy’n wynebu cymunedau sy’n cael eu tangynrychioli o ran cymryd rhan yn y celfyddydau * Ymwybyddiaeth o strwythurau awdurdodau lleol a fframweithiau datblygu cymunedol yng Nghymru | • Gwybodaeth am ymgysylltu â’r gymuned yn y DU a gwybodaeth am rwydweithiau’r sector cydraddoldeb  • Dealltwriaeth o gyd-greu a gwneud penderfyniadau sy’n cael eu gyrru gan y gymuned  • Gwybodaeth am fethodolegau gwerthuso arloesol sy'n cofnodi’r effaith ar y gymuned   * Dealltwriaeth o strategaeth celf gyhoeddus a datblygiad diwylliannol dan arweiniad y gymuned |
| Sgiliau | * Sgiliau rhagorol o ran meithrin perthnasoedd a rhwydweithio * Sgiliau cyfathrebu ac eirioli cadarn * Y gallu i weithio ar draws cymunedau a chyd-destunau diwylliannol amrywiol * Sgiliau TG a sgiliau gweinyddol cymwys * Sensitifrwydd diwylliannol a sgiliau ymarfer cynhwysol | • Profiad o gydlynu prosiectau a datblygu cymunedol  • Sgiliau hwyluso a chyd-greu |
| Profiad | * Profiad gweithredol o weithio yn sector ymgysylltu â'r gymuned neu gydraddoldeb Cymru * Profiad o feithrin rhwydweithiau proffesiynol a phartneriaethau cymunedol * Profiad o gefnogi mudiadau cymunedol neu grwpiau sy'n ffocysu ar gydraddoldeb * Profiad o weithio gyda chymunedau amrywiol a mynd i’r afael â rhwystrau rhag cyfranogi | • Profiad o ddatblygu strategaethau ymgysylltu â’r gymuned sy’n herio modelau traddodiadol  • Profiad o ddatblygu cymunedol a chydraddoldeb yn y sector cyhoeddus neu elusennol  • Profiad o’r celfyddydau cyfranogol a phrosesau cyd-greu cymunedol  • Profiad o weithredu fframweithiau sydd ag effaith fesuradwy ar y gymuned |
| Priodoleddau | * Brwdfrydedd dros ddemocratiaeth ddiwylliannol a chelfyddydau a arweinir gan y gymuned * Ffocws ar ganlyniadau gyda’r gallu i weithio’n annibynnol ar draws cymunedau amrywiol * Sgiliau rhyngbersonol cryf a deallusrwydd emosiynol * Ymrwymiad i amrywiaeth, cynhwysiant a thegwch cymunedol * Hyblygrwydd a’r gallu i addasu mewn amgylchedd cymunedol sy’n newid * Y gallu a’r parodrwydd i deithio ledled Cymru yn rheolaidd |  |
| Y Gymraeg | * Mae stori pawb gyda’r iaith yn wahanol ac rydym yn cydnabod bod lefelau gallu a hyder yn amrywio o berson i berson. . Rydym yn chwilio am unigolyn sy’n deall diwylliant y wlad; perthynas amrywiol pobl Cymru gyda’r iaith Gymraeg ac sy’n ymrwymo i ddatblygu defnydd blaengar o’r Gymraeg yn ieithyddol a diwylliannol o fewn Cyngor y Celfyddydau a’r sector ehangach. Bydd angen dysgu sgiliau Cymraeg os nad ydych yn gallu’r Gymraeg eisoes. Byddwn yn sicrhau eich bod yn derbyn y gefnogaeth berthnasol i gynyddu neu ddysgu sgiliau Cymraeg. |  |